
Egyszer volt, hol nem volt… - gyermek narratívák a nemi szerepekről

A dolgozat a gyermekek nemi szerepekkel kapcsolatos véleményét vizsgálja. Az általuk ismert
meséken, történeteken keresztül vázolja fel a témával kapcsolatos meglátásukat. A kérdéssel
azért fontos foglalkozni, mert a gyermekek ebben a korban alakítják ki gondolkodásmódjukat
a világgal kapcsolatban, ezáltal a nemi szerepekről is. A kutatás interjús módszerrel készül,
aminek keretein belül tizenkét interjú kerül elemzésre. A dolgozat kutatási kérdése, hogy a
gyermekek az általuk ismert történetek alapján milyen véleményt alakítanak ki a mesékben
megjelenő nemi szerepekről. A kutatás eredményei kapcsán elmondható, hogy a résztvevő
gyerekek inkább a hagyományos nemi szerepek szerint alkottak véleményt, ugyanakkor
észrevehető volt pár ellentétes vélemény is, elsősorban a lányok oldaláról. A férfiakhoz és
nőkhöz többen sztereotipikusan megfeleltethető tulajdonságokat társítottak, azonban néhány
esetben ezzel ellentétes vélemény is megjelent. A főszereplő szerepébe szinte minden esetben
férfi került, míg a nők inkább, mint passzív szereplők, a gondoskodó és segítő
tevékenységekben voltak megjelenítve. A dolgozat a résztvevő gyerekek érveivel bepillantást
nyújt gondolkodásuk mélyebb rétegébe is, a válaszaikban megjelenő alátámasztások révén.



